‘El método Williams’ i ‘Llunàtics’, pròximes estrenes al cinema Tívoli
2025-07-24

El calendari no perdona i a poc a poc febrer va desfullant la seua margarida particular. Quant a la cartellera que ofereix el cinema Tívoli per al pròxim cap de setmana, just en l’equador del mes, el 18 i el 20 de febrer, arriben dues noves estrenes. D’una banda, Will Smith aterra al cinema local per a protagonitzar El método Williams, mentre que Llunàtics arriba al Tívoli com a proposta de cinema per a tots els públics i, a més, en valencià.

El método Williams és el biopic sobre Richard Williams, un pare indestructible al desànim que va ajudar a formar a dos de les esportistes més extraordinàries de tots els temps, dos atletes que acabarien marcant època en el món del tennis. Richard tenia una visió molt clara del futur de les seues filles i, servint-se de mètodes arriscats i poc convencionals, va elaborar un pla que portaria a Venus i Serena Williams dels carrers de Compton, Califòrnia, a l’olimp de l’esport, convertint-les en icones del tennis. Will Smith es fica en la pell d’aquest abnegat pare juntament amb Saniyya Sidney i Demi Singleton, en el paper de les dues joves tennistes. Dirigida per Reinaldo Marcus Green, El método Williams està nominada a sis Premis Oscar, incloent els de millor pel·lícula i millor actor. La pel·lícula es projectarà al cinema Tívoli el divendres 18, a les 22.30 h i el diumenge 20 de febrer, a les 19: 30 h.

Per al públic infantil a partir de sis anys i familiar, la proposta de cinema del pròxim cap de setmana en el Tívoli arriba de la mà de Llunàtics, un film d’animació dirigit per Ali Samadi Ahadi que es projectarà a la sala fosca, en versió valenciana. Les projeccions de Llunàtics tindran lloc el divendres 18 a les 19.30 h i el diumenge 20 de febrer, a les 16.30 h. Basada en un dels llibres per a xiquets més populars d’Alemanya, Llunàtics compte la història del xicotet Pete. Aquest xic s’embarca en un viatge màgic a través de la Via Làctia, juntament amb el Sr. Zoomzeman i Sandman, per a rescatar a la seua germana xicoteta del malvat Moon Man. Per a aconseguir-ho, hauran de lluitar contra els cinc Esperits de la Naturalesa, el gegant Tempesta, la bruixa del Llamp, Henry calamarsa, Robin de la pluja i la mare gel.

A través d’http://cultura.burjassot.org/ es poden consultar els horaris de totes les passades de les pel·lícules, així com adquirir les entrades telemàticament, a un preu únic de 4 euros. També es poden adquirir les entrades en taquilla des d’una hora abans de l’inici de la projecció. El protocol COVID-19 actual al cinema Tívoli obliga a presentar el certificat COVID abans d’accedir a l’edifici, així com a l’ús de la màscara durant tota la pel·lícula, a excepció de quan s’estiga consumint menjar o beguda.